				|

		52013PC0708

			Proposta għal DEĊIŻJONI TAL-KUNSILL dwar l-għoti ta' għajnuna finanzjarja prekawzjonarja mill-UE fuq terminu ta' żmien medju lir-Rumanija /* COM/2013/0708 final - 2013/0338 (NLE) */

			   	MEMORANDUM TA' SPJEGAZZJONI
1. Introduzzjoni
Wara programm konġunt ta' assistenza
finanzjarja tal-UE-FMI fuq medda medja ta' żmien għar-Rumanija
mir-rebbiegħa tal-2009 sar-rebbiegħa tal-2011, li matulu EUR 5 biljun
inħarġu min-naħa Ewropea u EUR 12,9 biljun mill-FMI, il-Kunsill
tal-Unjoni Ewropea adotta fit-12 ta' Mejju 2011 deċiżjoni dwar
programm prekawzjonarju ta' segwitu, li jagħmel disponibbli assistenza
finanzjarja fuq medda medja ta' żmien mill-UE sa EUR 1,4 biljun lir-Rumanija[1]. Fit-tieni programm, li kien
ukoll programm konġunt tal-UE u l-FMI, l-ebda fondi ma nħarġu la
mill-UE u lanqas mill-FMI f'konformità mal-karattru prekawzjonarju
tal-programm.
Fl-4 ta' Lulju 2013, fid-dawl ta' riskji li
kien fadal għall-bilanċ tal-pagamenti tagħhom, l-awtoritajiet
Rumeni talbu t-tielet programm ta' assistenza finanzjarja tal-UE fuq medda
medja ta' żmien, għal darba oħra flimkien ma' Arranġament
ta' Riżerva tal-FMI. L-għajnuna tal-UE u tal-FMI hija mistennija li
tiġi trattata bħala prekawzjonarja, mingħajr ma fil-fatt huma
previsti ħlasijiet. Fid-9 ta' Lulju, il-KEF irrisponda b'mod favorevoli
għal din it-talba u awtorizza lill-Kummissjoni biex tinnegozja ftehim dwar
programm prekawzjonarju konġunt ġdid tal-UE-FMI.
Bejn is-17 u l-31 ta' Lulju 2013, is-servizzi tal-Kummissjoni
wettqu mal-persunal tal-FMI missjoni ta' negozjati konġunti f'Bukarest.
Intlaħaq ftehim fil-livell tal-persunal dwar il-modalitajiet u l-kontenut
ta' programm ġdid. Programm ġdid ikompli jipprovdi appoġġ għall-programm
ekonomiku tal-gvern bil-mira, fost affarijiet oħra, li jikkonsolida
l-istabbiltà makroekonomika, fiskali u finanzjarja, iżid
ir-reżiljenza u t-tkabbir potenzjali tal-ekonomija, isaħħaħ
il-kapaċità amministrattiva, jirriforma l-amministrazzjoni tat-taxxa u
jtejjeb il-ġestjoni u l-kontroll tal-finanzi pubbliċi. Programm
ġdid jibqa' għaddej għal 24 xahar u jkun magħmul minn
assistenza prekawzjonarja mill-Unjoni Ewropea sa EUR 2 biljun u mill-FMI sa SDR
1,75 biljun (madwar EUR 2 biljun) appoġġat minn arranġament ta'
riżerva. Barra minn hekk, il-Bank Dinji se jkompli jipprovdi
l-appoġġ imwiegħed aktar kmieni ta' EUR 891 miljun, li minnhom
EUR 514 miljun għadhom iridu jitħallsu.
2. L-iżvilupp u l-prospetti
makroekonomiċi
Ir-Rumanija rreġistrat tkabbir ekonomiku
pożittiv mill-2011. Żviluppi reċenti jissuġġerixxu li
t-tkabbir fl-2013 se jkun fil-livell ta' madwar 2%, kemxejn aktar
b'saħħtu mill-1,6 % previst fit-tbassir tal-Kummissjoni
tar-rebbiegħa. Prestazzjoni tajba ħafna fl-esportazzjoni (l-aktar
minħabba l-industrija tal-karozzi u s-servizzi) u ħsad tajjeb huma
l-muturi prinċipali tat-tkabbir. Dawn it-tendenzi pożittivi,
madankollu, jaħbu domanda domestika dgħajfa, bil-konsum jibqa'
statiku u l-investiment jonqos fl-ewwel nofs tal-2013.
Għall-quddiem, it-tkabbir huwa mistenni
li gradwalment jissaħħaħ hekk kif ir-riformi strutturali jibdew
jagħtu r-riżultati, l-assorbiment ta' fondi tal-UE jitjieb, u
l-esportazzjonijiet jibqgħu b'saħħithom hekk kif l-ekonomija
Ewropea tirkupra. Jekk wieħed jassumi ħsad medju, it-tkabbir huwa
pprojettat li jkun kemxejn 'il fuq minn 2% fl-2014. Id-domanda domestika hija
mistennija li tkun l-ixprun ewlieni tat-tkabbir, xprunata mill-investiment u
l-konsum privat, filwaqt li l-esportazzjonijiet netti huma pprojettati li
jagħtu kontribut negattiv żgħir, billi l-importazzjonijiet
mistennija jiżdiedu fl-2014 b'riżultat ta' tisħiħ
fid-domanda domestika.
L-inflazzjoni, kif imkejla mill-HICP,
baqgħet għolja, għal madwar 6%, fir-Rumanija fl-2009-2011,
iżda niżlet fl-2012 għal medja ta' 3,4 %. Pressjonijiet ‘il
fuq tal-prezzijiet, madankollu, reġgħu ssaħħu lejn tmiem
l-2012 u fl-ewwel nofs tal-2013. L-inflazzjoni mistennija li tonqos matul
it-tieni nofs tal-2013 grazzi għal tnaqqis qawwi fil-prezzijiet tal-ikel u
treġġigħ lura tal-effetti ta' bażi, u li hija mistennija
taqa' taħt it-3,5% sa tmiem l-2013, u b'hekk tkun fil-firxa ta' mira
tal-bank ċentrali (2,5% ±1pp). Huwa mistenni li jkun hemm aktar tnaqqis
fil-pass fl-2014.
3.
Il-finanzi pubbliċi
Ir-Rumanija kkonsolidat b'suċċess
il-finanzi pubbliċi tagħha matul dawn l-aħħar snin, u
naqqset id-defiċit tal-baġit tagħha minn 9% tal-PDG fl-2009
għal ftit taħt it-3% fl-2012. Dan is-suċċess ippermetta
lill-Kunsill, fil-21 ta' Ġunju 2013, sabiex iħassar il-proċedura
ta' defiċit eċċessiv tar-Rumanija. Programm ġdid se
jappoġġa l-isforzi addizzjonali tal-gvern għall-konsolidazzjoni
fiskali li għandhom l-għan li jintlaħaq l-objettiv ta' terminu
medju (MTO) tar-Rumanija ta' defiċit strutturali ta' 1% tal-PDG sal-2015.
L-awtoritajiet għadhom impenjati favur il-programm preċedenti ta'
mira ta' defiċit ta' 2,4 % f'termini tal-ASE għall-2013.
Fl-2014, konsolidazzjoni addizzjonali f'konformità mal-ħtiġijiet
tal-Patt ta' Stabbiltà u Tkabbir (PST) hija ppjanata. Fuq il-bażi
tal-indikazzjonjiet preżenti, ir-Rumanija se timmira għal defiċit
ta' 2 % f'termini ASE skont l-aġġornament tal-2013 tal-programm
ta' konverġenza tagħha.
Il-missjoni tan-negozjati ta' Lulju qablet
dwar ir-rettifika tal-baġit ta' nofs is-sena li tippermetti xi spostamenti
fid-dħul u l-infiq filwaqt li żżomm il-mira tad-defiċit
ġenerali għall-2013 ta' 2,3% fi flus u 2,4% f'termini tal-ASE.
Il-baġit rivedut jaħseb għal tnaqqis fid-dħul u jnaqqas
l-investimenti ta' kapital domestiku, inaqqas id-dispożizzjonijiet
għall-korrezzjonijiet relatati ma' Fondi tal-UE, u jnaqqas it-trasferimenti
lil unitajiet oħrajn tal-amministrazzjoni pubblika. Fir-rigward
tal-baġit għall-2014, l-awtoritajiet qegħdin jikkunsidraw modi
biex iżidu d-dħul, prinċipalment permezz ta' twessigħ
tal-bażi. Fuq in-naħa tal-infiq, sfida waħda importanti hija
l-introduzzjoni gradwali tal-Liġi Unifikata dwar il-Pagi miftehma skont
l-ewwel programm.
Issa li nkisbet il-parti prinċipali
tal-konsolidazzjoni fiskali meħtieġa, l-enfasi ta' programm ġdid
se tkun li tittejjeb il-governanza fiskali. Huwa se jkollu l-għan li
jaġġorna l-qafas fiskali sabiex dan ikun konformi mar-rekwiżiti
tal-Patt Fiskali, flimkien ma' għadd ta' titjib ieħor
għall-kontenut tal-Istrateġija Fiskali u għat-trasparenza
tal-proċess tal-baġit. Huwa se jesiġi titjib fl-ibbaġittjar
tal-kapital annwali u fuq terminu medju, l-iffinalizzar tas-sistema ta'
kontroll tal-impenji (biex jiġu evitati arretrati ġodda), kif ukoll
titjib fl-amministrazzjoni tat-taxxi mmirat lejn ġbir aktar
effiċjenti tat-taxxi.
4. L-iżvilupp fis-swieq finanzjarji u
s-settur bankarju
Il-kundizzjonijiet fis-suq finanzjarju tjiebu
b'mod sostanzjali sa mis-sajf tal-2012 fost titjib fis-sentiment globali
tas-suq u wara l-istabbilizzar tas-sitwazzjoni politika domestika lejn tmiem
is-sena. Ġeneralment, dan mexa id f'id mal-pajjiżi l-oħra
fir-reġjun, u baqa' relattivament favorevoli fl-ewwel nofs tal-2013.
Il-firxiet tas-CDS sovrani ta' ħames snin għar-Rumanija niżlu
minn kważi 500 punt ta' bażi f'Mejju 2012 għal inqas minn 200
punt ta' bazi fil-bidu ta' Jannar 2013, u baqgħu ftit aktar minn 200 punt
ta' bażi sa mit-tmiem ta' Ġunju 2013. Wara telf sostanzjali f'Mejju
2012, l-indiċi tal-borża BET irkuprat sa tmiem l-2012; minn dak
iż-żmien 'l hawn hija kienet volatili iżda gwadanjat madwar 10%
sal-bidu ta' Settembru 2013.
Minkejja x-xejra ta' żieda fl-assi
indeboliti (il-proporzjon tas-self mhux produttiv (NPL) laħaq l-20,3%
f'Ġunju 2013), il-kapitalizzazzjoni tas-settur bankarju baqgħet
f'livelli rassikuranti (il-proporzjon tal-adegwatezza kapitali kien ta' 14,7 %
f'Ġunju). Ir-riskji assoċjati maż-żieda fl-NPLs ittaffew
permezz ta' politika prudenti ta' proviżjonament tat-telf mid-djun,
għalkemm il-provvedimenti għadhom qegħdin jagħmlu pressjoni
fuq il-profittabilità (ir-rendiment fuq l-ekwità laħaq is-6% fl-ewwel nofs
tal-2013 wara tliet snin ta' telf). Il-bank ċentrali qed ikompli
jissorvelja mill-qrib il-banek li l-banek azzjonarji tagħhom huma minn
pajjiżi periferali taż-żona tal-euro li żammew bafers
kapitali suffiċjenti. L-effetti kollaterali mill-kriżi ta' Ċipru
ttaffew permezz tal-ftehim għat-trasferiment tal-bażi
tad-depożiti lokali tal-fergħa Rumena tal-Bank of Cyprus lil Marfin
Bank, sussidjarju tal-Laiki Group, il-proċess ta'
diżingranaġġ tal-banek barranin u t-tnaqqis fil-finanzjamet tal-banek
azzjonarji (-14,6 % minn Diċembru 2012., għalkemm f'konformità
mal-iżviluppi reġjonali u fil-biċċa l-kbira mwettqa b'mod
ordnat, ikomplu jeħtieġu attenzjoni mill-qrib mis-superviżur.
5.
Bilanċ tal-pagamenti u ħtiġijiet ta' finanzjament estern
Ir-Rumanija hija mistennija li żżomm
aċċess sħiħ għas-swieq tad-dejn sovran fuq il-perjodu
tal-ipprogrammar previst (24 xahar) sakemm ma jseħħux żviluppi
esterni negattivi. Il-firxiet tas-CDS laћqu l-aktar livelli baxxi
tagħhom mill-2010. L-iżbilanċ fil-kont kurrenti huwa mistenni li
jonqos minn madwar 4% tal-PDG fl-2012 għal madwar 2% fl-2013,
prinċipalment grazzi għal tnaqqis fid-defiċit kummerċjali.
Fix-xenarju bażi l-ebda nuqqas ta'
finanzjament sovran jew estern ma għandu jimmaterjalizza fis-sentejn li
ġejjin. Madankollu, ir-Rumanija għadha vulnerabbli għal
volatilità fir-rata tal-kambju u movimenti volatili tal-kapital
internazzjonali. F'każ li x-xenarju jkun wieħed negattiv,
il-finanzjament tal-kont kurrenti jista' jsir diffiċli u
l-aċċess sovran għas-suq jista' jixxekkel. Fil-każ
tal-aħħar, l-ewwel linja ta' difiża tkun il-bafer ta' flus
tat-Teżor (ħtiġijiet ta' finanzjament ta' madwar sitt xhur) u sa
ċertu punt ir-riżervi internazzjonali tal-BNR. Jekk ir-Rumanija
tesperjenza diffikultajiet ta' finanzjament kbar u fit-tul, il-programm
prekawzjonarju jista' jiġi attivat u l-fondi disponibbli (EUR 2 biljun
mill-UE li jitħallsu f'żewġ pagamenti ta' EUR 1 biljun u sa EUR
2 bn mill-Arranġament ta' Riżerva tal-FMI) jippermettu li jiġu
koperti l-impenji finanzjarji u baġitarji sovrani. Programm ġdid
għandu wkoll iserraħ ras is-swieq finanzjarji li r-Rumanija hija
impenjata li twettaq aġenda ambizzjuża ta' riforma ekonomika.
6. L-appoġġ tal-UE taħt
il-faċilità tal-bilanċ tal-pagamenti huwa parti minn sforz
internazzjonali
Fid-dawl tal-vulnerabbiltajiet u r-riskji li
baqa' għall-bilanċ tal-pagamenti tagħha u kundizzjonali fuq
l-impenn tal-awtoritajiet Rumeni li jimplimentaw programm ta'
aġġustament fiskali, finanzjarju u strutturali, il-Kummissjoni, wara
li kkonsultat lill-Kumitat Ekonomiku u Finanzjarju (KEF)
fit-3 ta' Ottubru 2013, tirrakkomanda lill-Kunsill sabiex
jadotta Deċiżjoni sabiex tingħata għajnuna reċiproka
addizzjonali lir-Rumanija kif previst mill-Artikolu 143 tat-Trattat
(TFUE). Il-gvern Rumen għandu jimplimenta l-programm ekonomiku tiegħu
sabiex jindirizza d-dgħufijiet li għad fadal, biex inaqqas it-theddid
li fadal għas-sostenibbiltà tal-bilanċ tal-pagamenti tiegħu u
għandu jiżviluppa l-kapaċità neċessarja biex ifassal u
jimplimenta politiki ekonomiċi mingħajr appoġġ
internazzjonali.
Barra minn hekk, il-Kummissjoni, wara li
kkonsultat il-KEF, tipproponi li l-Kunsill jadotta Deċiżjoni li
tipprovdi għajnuna finanzjarja prekawzjonarja tal-UE fuq medda medja ta'
żmien sa EUR 2 biljun lir-Rumanija sabiex tappoġġa
s-sostenibbiltà tal-bilanċ tal-pagamenti tar-Rumanija. L-attivazzjoni tal-għajnuna finanzjarja prekawzjonarja
u l-ħlasijiet mill-Unjoni tista' tintalab sat-30 ta' Settembru 2015.
7. Il-kontenut prinċipali ta' programm
ġdid
L-għajnuna finanzjarja prekawzjonarja
l-ġdida tipprovdi appoġġ għall-programm ekonomiku tal-gvern
bil-mira, fost affarijiet oħra, li tikkonsolida l-istabbiltà
makroekonomika, fiskali u finanzjarja, iżżid ir-reżiljenza u
l-potenzjal tat-tkabbir tal-ekonomija, issaħħaħ il-kapaċità
amministrattiva, tirriforma l-amministrazzjoni tat-taxxa u ttejjeb
il-ġestjoni u l-kontroll tal-finanzi pubbliċi. Il-kundizzjonalità
speċifika tal-politika ekonomika se tiġi stipulata f'Memorandum ta'
Qbil (MtQ) li għandu jiġi konkluż mill-Kummissjoni mal-awtoritajiet
Rumeni. Se jiġu ppreservati l-kisbiet taż-żewġ programmi
preċedenti u se jkun hemm riport tal-kundizzjonijiet li għadhom ma
twettqux mit-tieni programm.
A: Konsolidazzjoni fiskali
Wara l-korrezzjoni tad-defiċit
eċċessiv tagħha, ir-Rumanija hija mistennija li tnaqqas
il-bilanċ tal-baġit strutturali tagħha skont ir-rekwiżiti
tal-PST sakemm tilħaq il-mira fuq terminu medju ta' defiċit
strutturali tal-amministrazzjoni pubblika ta' 1% tal-PDG sal-2015, u
żżommu f'dan il-livell. Barra minn hekk, il-programm se jkompli
bl-isforzi tiegħu biex jipprevjeni l-akkumulazzjoni ta' arretrati
tal-gvern, kemm fil-livell tal-gvern ċentrali kif ukoll f'dak tal-gvern
lokali. Il-kont tal-pagi tas-settur pubbliku se jkun jeħtieġ li
jibqa' fuq bażi sostenibbli, u jiġu limitat t-tkabbir tal-pagi kif
ukoll il-livelli tal-impjieg fis-settur pubbliku.
B: Governanza fiskali u riforma fiskali
strutturali
Sabiex isaħħaħ
il-konsolidazzjoni fiskali, il-programm se jinvolvi t-tisħiħ
ulterjuri tal-qafas tal-governanza fiskali. L-implimentazzjoni tal-Patt Fiskali
hija kruċjali f'dan ir-rigward, u t-titjib fl-ippjanar baġitarju
pluriennali se jiżgura politika fiskali aktar sostenibbli.
Il-gvern se jiġi appoġġat
mill-assistenza teknika qawwija pprovduta mill-FMI u l-Bank Dinji fil-qasam
tal-immaniġġar u l-kontroll tal-finanzi pubbliċi.
L-implimentazzjoni ta' sistema ta' kontroll tal-impenji, li se tiġi varata
f'diversi stadji, se tgħin biex jiġi żgurat it-tnaqqis u
kontroll tal-arretrati. Fis-settur tas-saħħa, il-mekkaniżmi ta'
kontroll tal-baġit se jissaħħu permezz ta' oqfsa mtejba ta'
rrapportar u monitoraġġ, b'mod partikolari fir-rigward
tal-isptarijiet u l-infiq fil-farmaċewtiċi sabiex tiġi evitata
l-akkumulazzjoni mill-ġdid ta' arretrati ta' pagament.
Il-prijoritizzazzjoni ta' investimenti pubbliċi se
tissaħħaħ, biex jittejjeb il-potenzjal tat-tkabbir
tal-pajjiż.
C: Ġestjoni tad-dejn pubbliku
L-awtoritajiet se jieħdu l-passi
meħtieġa biex itejbu l-immaniġġar tad-dejn pubbliku
bil-għan li jitnaqqsu l-ispejjeż u r-riskji tal-finanzjament u
tiġi miżjuda l-maturità medja tad-dejn pubbliku.
D: Regolamentazzjoni u superviżjoni
tas-settur finanzjarju
Fis-settur finanzjarju, l-awtoritajiet se
jkomplu jtejbu l-qafas tar-riżoluzzjoni bankarja u
l-leġiżlazzjoni dwar il-Fond ta' Garanzija tad-Depożiti billi
jemendaw GO 39/1996 u GEO 99/2006. Biex iħaffef il-proċess ta' tindif
tal-karti tal-bilanċ, il-Bank Nazzjonali tar-Rumanija (NBR)
iċċara d-dispożizzjonijiet applikabbli għat-tħassir
mill-kontijiet ta' self mal-Assoċjazzjoni Bankarja Rumena u se
jipproduċi analiżi komprensiva tal-kwalità tal-assi fis-settur
bankarju. Sabiex jiżviluppaw aktar is-suq tal-kapital u jiddiversfikaw
l-għejun tal-finanzjament għall-banek, l-awtoritajiet se jemendaw
il-leġiżlazzjoni dwar il-bonds koperti. Il-preservazzjoni
tad-dixxiplina fil-kreditu u l-evitar tal-periklu morali fost id-debituri
jikkontribwixxu b'mod sinifikanti sabiex tiżdied l-istabilità finanzjarja.
Għalhekk, il-gvern se jkompli joqgħod lura milli jadotta inizjattivi
leġiżlattivi (bħal-liġi dwar l-insolvenza personali) u
jippromwovi dispożizzjonijiet fil-liġi dwar il-ġbir tad-djun, li
jimminaw id-dixxiplina tal-kreditu. L-awtoritajiet se jikkonsultaw b'mod
estensiv mal-partijiet interessati rilevanti kollha, b'kunsiderazzjoni wkoll
għall-valutazzjoni tal-impatt iffinalizzata mill-NBR, dwar id-dispożizzjonijiet
il-ġodda dwar klawsoli abbużivi fil-liġi
għall-applikazzjoni tal-kodiċi ta' proċedura ċivili, se
jiżguraw li l-każijiet tal-qorti li jinvolvu klawsoli abbużivi
jiġu ttrattati minn qrati superjuri jew minn qorti speċjalizzati
waħda, u se jieħdu l-miżuri l-oħra kollha
meħtieġa biex tkun żgurata applikazzjoni konsistenti ta' dawn
id-dispożizzjonijiet. Biex isaħħu s-superviżjoni ta'
istituzzjoniijet tas-suq finanzjarju li mhumiex banek u javvanzaw
il-protezzjoni tal-konsumatur, l-awtoritajiet se jiżguraw li
l-leġiżlazzjoni dwar ir-regolatur finanzjarju non-bankarju integrat,
l-Awtorità tas-Sorveljanza Finanzjarja (FSA), tiġi emendata biex tkun
konformi ma' prattiki tajba internazzjonali.
E: Riformi strutturali
Ir-riformi strutturali għandhom l-għan
li jtejbu t-tħaddim tas-suq, li jżidu r-reżistenza għal
xokkijiet esterni u li jsaħħu l-potenzjal tat-tkabbir tar-Rumanija
fuq medda ta' żmien twil. L-aġenda ta' riforma strutturali ta' dan
il-programm hija parti mill-aġenda usa' stabbilita fil-Programm Nazzjonali
ta' Riforma tar-Rumanija u koperta fir-rakkomandazzjonijiet speċifiċi
għall-pajjiżi indirizzati lir-Rumanija fil-kuntest tas-Semestru
Ewropew.
Ir-ristrutturar tal-impriżi statali
(SOEs), inkluża l-privatizzazzjoni, se jiġi intensifikat sabiex jitnaqqsu
r-riskji għall-baġit tal-amministrazzjoni pubblika minn arretrati
akkumulati u telf operazzjonali, filwaqt li jżid il-vijabbiltà finanzjarja
ta' bosta mill-operazzjonijiet ta' dawn il-kumpaniji. L-awtoritajiet se
jieħdu miżuri sabiex isaħħu l-governanza korporattiva
tal-Intrapriżi tal-Istat, inkluż fis-settur finanzjarju.
Fis-settur tal-enerġija, miżuri
pendenti miftiehma taħt iż-żewġ programmi preċedenti
se jiġu implimentati, fosthom l-implimentazzjoni tal-pjanijiet
direzzjonali dwar il-liberalizzazzjoni tas-suq tal-gass u tal-elettriku.
It-titjib tal-ambjent tan-negozju u
l-iffaċilitar tal-aċċess għall-finanzjament ta' intraprizi
żgħar u ta' daqs medju (SMEs) huwa pilastru importanti ieħor
tal-aġenda ta' riforma strutturali tal-programm. Il-programm għandu
l-għan li jnaqqas il-piż amministrattiv għall-SMEs,
jiffaċilita l-aċċess tagħhom għall-kapital mill-banek
u l-ekwità, inaqqas l-inċertezza legali billi jtejjeb
ir-reġistrazzjoni tal-art u tal-proprjetà u jappoġġa l-SMEs meta
jmorru barra mill-pajjiż. Barra minn hekk, il-programm jappoġġa
r-riforma tal-qafas tad-drittijiet tal-proprjetà intellettwali, b'mod
partikolari fir-rigward ta' privattivi, bil-ħsieb li jiġi attirat
investiment dirett barrani f'attivitajiet ta' riċerka u innovazzjoni.
Fil-qasam tas-swieq tax-xogħol,
il-programm isostni t-tlestija tar-riforma tal-pensjonijiet tal-2010 billi
jġib l-età pensjonabbli indaqs għall-irġiel u n-nisa.
Minbarra dawn l-oqsma wiesgħa ta'
miżuri msemmija hawn fuq maħsuba biex itejbu l-effiċjenza
tal-amministrazzjoni pubblika f'oqsma kritiċi għall-implimentazzjoni
tal-programm, l-awtoritajiet Rumeni se jkunu mistiedna jirrapportaw kull sitt
xhur lill-Kumitat Ekonomiku u Finanzjarju (KEF)/Kumitat tal-Politika Ekonomika
(KPE) dwar il-progress li jkun sar f'dan il-qasam.
F: Politika Monetarja
Il-politika monetarja se tibqa' orjentata lejn
l-istabilità tal-prezzijiet bil-għan li l-inflazzjoni tibqa' fi ħdan
il-faxxa tal-inflazzjoni fil-mira tal-Bank Nazzjonali tar-Rumanija (2,5%
± 1 punt perċentwali).
2013/0338 (NLE)
Proposta għal
DEĊIŻJONI TAL-KUNSILL
dwar l-għoti ta' għajnuna
finanzjarja prekawzjonarja mill-UE fuq terminu ta' żmien medju
lir-Rumanija
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament tal-Kunsill
(KE) Nru 332/2002[2]
tat-18 ta' Frar 2002 li jistabbilixxi faċilita' li
tipprovdi għajnuna finanzjarja għal żmien medju
għall-bilanċi ta' pagament ta' l-Istati Membri u b'mod partikolari
l-Artikolu 3(2) tiegħu,
Wara li kkunsidra l-proposta tal-Kummissjoni,
magħmula wara konsultazzjoni mal-Kumitat Ekonomiku u Finanzjarju (KEF),
Billi:
(1)       Permezz
tad-Deċiżjoni 2013/XXX/UE[3],
il-Kunsill iddeċieda li jagħti għajnuna reċiproka
lir-Rumanija.
(2)       Għajnuna finanzjarja
prekawzjonarja fuq medda medja ta' żmien lir-Rumanija taħt
il-faċilità ta' bilanċ tal-pagamenti għall-Istati Membri hija
xierqa fiċ-ċirkustanzi preżenti ta' flussi tal-kapital instabbli
li qed jaffettwaw b'mod partikolari s-swieq emerġenti, riskji
għax-xenarju makroekonomiku, u l-vulnerabbiltajiet li baqa' fis-settur
bankarju. Filwaqt li taħt il-kundizzjonijiet tas-suq preżenti,
ir-Rumanija mhija beħsiebha titlob il-ħlas tal-ebda pagament
parzjali, l-għajnuna prekawzjonarja tista' tkun mistennija li tgħin
tikkonsolida l-istabbiltà makroekonomika, baġitarja u finanzjarja u,
permezz ta' sforzi favur riformi strutturali, iżżid
ir-reżiljenza u l-potenzjal għat-tkabbir tal-ekonomija Rumena.
(3)       Jekk ir-riskji negattivi
jimmaterjalizzaw, ir-Rumanija tista' ma tkunx kapaċi tkopri
l-ħtiġijiet tagħha ta' finanzjament estern minn sorsi
disponibbli ta' finanzjament. Dawn ir-riskji huma assoċjati, fost
l-oħrajn, ma' dejn estern importanti u rifinanzjamenti fis-settur
finanzjarju, pożizzjoni netta ta' investiment negattiva ħafna, u effetti
kollaterali minn żviluppi avversi fiż-żona tal-euro. F'tali
xenarju ta' stress, il-ħtiġijiet residwi ta' finanzjament
jistgħu jkunu jridu jiġu koperti bl-attivazzjoni tal-għajnuna
finanzjarja prekawzjonarja tal-UE.
(4)       Huwa xieraq li jiġi
pprovdut appoġġ sa EUR 2 biljun mill-UE lir-Rumanija fuq
bażi prekawzjonarja taħt il-faċilità li tipprovdi għajnuna
finanzjarja tal-Unjoni fuq medda medja ta' żmien għall-bilanċ
tal-pagamenti tal-Istati Membri kif stabbilit fir-Regolament tal-Kunsill (KE)
Nru 332/2002. Din l-għajnuna għandha tiġi pprovduta flimkien ma'
appoġġ mill-Fond Monetarju Internazzjonali (FMI) permezz ta'
Arranġament ta' Riżerva (SBA) fl-ammont ta' SDR 1 751,34 miljun
(madwar EUR 2 biljun, 170% tal-kwota tar-Rumanija tal-FMI), approvat fis-27 ta'
Settembru 2013, li l-awtoritajiet se jittrattaw ukoll bħala
prekawzjonarji. Il-Bank Dinji (WB) għamel disponibbli EUR 1 biljun skont
skema ta' Self għall-Politika tal-Iżvilupp (DPL) b'għażla
ta' ġbid differit (DDO) valida sa Ġunju 2015. Barra minn hekk, il-Bank
Dinji se jkompli jipprovdi l-appoġġ imwiegħed aktar kmieni ta'
EUR 891 miljun, li minnhom EUR 514 miljun għadhom iridu jitħallsu.
(5)       L-għajnuna għandha
tiġi mmaniġġjata mill-Kummissjoni li se tiftiehem
mal-awtoritajiet tar-Rumanija, wara li tikkonsulta lill-KEF, dwar
il-kundizzjonijiet speċifiċi tal-politika ekonomika marbuta
mal-għajnuna finanzjarja prekawzjonarja. Dawk il-kundizzjonijiet
għandhom jiġu stipulati f'Memorandum ta' Ftehim.
(6)       Minħabba n-natura
prekawzjonarja tal-għajnuna, ir-Rumanija mhi se titlob il-ħlas
tal-ebda pagament parzjali taħt is-self mill-Unjoni, sakemm ma
jitfaċċawx diffikultajiet rigward il-bilanċ tal-pagamenti
kurrenti jew il-movimenti kapitali. Jekk ir-Rumanija tagħmel talba
għall-finanzjament lill-Kummissjoni, din tal-aħħar se
tiddeċiedi, wara li tkun ikkonsultat lill-KEF, dwar l-attivazzjoni
tal-programm u dwar l-ammont u ż-żmien ta' dawn il-pagamenti.
It-termini finanzjarji dettaljati relatati mal-ħlasijiet li jista' jkun
hemm se jiġu stabbiliti fi Ftehim Qafas ta' Self Prekawzjonarju (PLFA).
(7)       L-għajnuna finanzjarja
prekawzjonarja għandha tiġi pprovduta bil-għan li
tikkontribwixxi għall-implimentazzjoni b'suċċess tal-programm
ta' politika ekonomika tal-Gvern, u, b'dan il-mod, għandha
tappoġġa s-sostenibbiltà tal-bilanċ tal-pagamenti tar-Rumanija,
IDDEĊIEDA KIF ĠEJ:
Artikolu 1
1.           L-Unjoni għandha
tpoġġi għad-dispożizzjoni tar-Rumanija għajnuna
finanzjarja prekawzjonarja fuq medda medja ta' żmien sa massimu ta'
EUR 2 biljun. F'każ li tiġi attivata l-faċilità u jkunu pprovduti
ħlasijiet, l-għajnuna għandha tingħata fil-forma ta' self
b'maturità medja massima ta' tmien snin.
2.           L-attivazzjoni
tal-għajnuna finanzjarja prekawzjonarja u l-ħlasijiet mill-Unjoni
jistgħu jintalbu sat-30 ta' Settembru 2015.
Artikolu 2
1.           L-għajnuna għandha
tiġi mmaniġġjata mill-Kummissjoni b'mod konsistenti mal-impenji
tar-Rumanija u r-rakkomandazzjonijiet mill-Kunsill, b'mod partikolari
fil-kuntest tal-implimentazzjoni tal-programm nazzjonali ta' riforma (PNR) kif
ukoll tal-aġġornament annwali tal-programm ta' konverġenza (PK)
tar-Rumanija.
2.           Il-Kummissjoni għandha
tiftiehem mal-awtoritajiet Rumeni, wara li tikkonsulta lill-KEF, dwar
il-kundizzjonijiet speċifiċi tal-politika ekonomika marbuta
mal-għajnuna finanzjarja prekawzjonarja kif elenkati taħt l-Artikolu
3(3). Dawn il-kundizzjonijiet għandhom jiġu stabiliti f'Memorandum
ta' Qbil (MtQ) b'mod konsistenti mal-impenji u r-rakkomandazzjonijiet imsemmija
fil-paragrafu 1. It-termini finanzjarji dettaljati għandhom jiġu stabbiliti
mill-Kummissjoni permezz ta' PLFA.
3.           Il-Kummissjoni għandha
tivverifika f'intervalli regolari, f'kollaborazzjoni mal-KEF, li
l-kundizzjonijiet tal-politika ekonomika marbuta mal-għajnuna jiġu
ssodisfati.
Artikolu 3
1.           L-attivazzjoni
tal-għajnuna finanzjarja prekawzjonarja mill-Unjoni għandha tiġi
eżaminata mill-Kummissjoni, wara talba bil-miktub mir-Rumanija
lill-Kummissjoni. Il-Kummissjoni, wara li tikkonsulta lill-KEF, għandha
tiddeċiedi jekk tkunx ġustifikata l-attivazzjoni tal-assistenza u
t-talba għall-ħlasijiet taħt l-għajnuna, u għandha
tiddeċiedi dwar l-ammont u ż-żmien ta' dawn il-ħlasijiet.
F'każ li tiġi attivata l-għajnuna finanzjarja, il-fondi
jistgħu jiġu magħmula disponibbli f'mhux aktar minn żewġ
pagamenti. Kull pagament parzjali jista' jitħallas f'porzjon wieħed
jew aktar.
2.           Mal-attivazzjoni
tal-assistenza, il-Kummissjoni għandha tiddeċiedi dwar il-ħlas
tas-self tal-Unjoni, jew ta' partijiet minnu, wara li tkun kisbet l-opinjoni
tal-KEF.
3.           Kwalunkwe ħlas
għandu jsir fuq il-bażi ta' implimentazzjoni sodisfaċenti
tal-programm ekonomiku tal-Gvern Rumen li għandu jiġi inkluż
kemm fil-PK kif ukoll fil-PRN; b'mod iżjed partikolari, il-kundizzjonijiet
speċifiċi tal-politika ekonomika stipulati fil-MtQ, għandhom
jinkludu, fost l-oħrajn:
(a)
l-adozzjoni ta' baġits u l-implimentazzjoni
ta' politiki konformi mat-triq lejn konsolidazzjoni fiskali li ġejjin
mill-obbligi tar-Rumanija skont il-Patt ta' Stabbiltà u Tkabbir maħsuba
biex jintlaħaq l-objettiv tal-baġit fuq terminu medju ta' żmien
sal-2015 tar-Rumanija, u li dan jibqa' jinżamm;
(b)
il-preservazzjoni sħiħa tal-miżuri
miftiehma taħt iż-żewġ programmi preċedenti u
l-implimentazzjoni ta' kwalunkwe partijiet ta' kundizzjonalità li għadha
ma twettqitx;
(c)
iktar tisħiħ tal-qafas ta' governanza
fiskali, inkluż permezz tal-implimentazzjoni tal-Artikolu 3 tat-Trattat
dwar l-Istabbiltà, il-Koordinazzjoni u l-Governanza fl-UME (il-Patt Fiskali),
sabiex jiġi żgurat li l-konsolidazzjoni fiskali tkun ankrata sew.
Għandha tingħata attenzjoni partikolari għat-tisħiħ
tal-ippjanar baġitarju pluriennali, għall-implimentazzjoni ta'
sistema effettiva tal-kontroll tal-impenji, għat-titjib fil-ġbir
tat-taxxa, u għat-titjib fil-proċess tal-ibbaġittjar
tal-kapital;
(d)
l-implimentazzjoni fil-ħin tal-pjanijiet ta'
azzjoni adottati b'reazzjoni għas-sejbiet tal-analiżi funzjonali
mwettqa mill-WB fl-2010-2011 u l-istabbiliment ta' unità ċentrali
tal-implimentazzjoni biex ittejjeb il-prijoritizzazzjoni tal-politika madwar
il-gvern kollu;
(e)
l-ikklerjar ta' arretrati u t-tisħiħ
tal-mekkaniżmi ta' kontroll baġitarju fis-settur tas-saħħa
permezz ta' oqfsa mtejba ta' rappurtar u monitoraġġ;
(f)
l-implimentazzjoni tal-pjan ta' azzjoni
strateġiku għall-kura tas-saħħa, ir-razzjonalizzazzjoni
tal-istruttura tal-isptarijiet u żieda fl-ambitu tal attivitajiet tal-kura
primarja, sabiex jinkisbu riżultati aħjar fis-saħħa;
(g)
it-titjib tal-ġestjoni tad-dejn pubbliku
bil-għan li jitnaqqsu r-riskji u biex tiġi kkonsolidata u estiża
l-kurva tar-rendita għad-dejn sovran;
(h)
it-tisħiħ ulterjuri tal-qafas
għar-riżoluzzjoni tal-banek, l-ippjanar ta' kontinġenza tal-bank
ċentrali u l-governanza korporattiva tal-Fond ta' Garanzija
tad-Depożiti, kif ukoll l-implimentazzjoni ta' miżuri biex
jitħaffef il-proċess ta' tindif tal-karti tal-bilanċ tal-banek u
l-preservazzjoni tad-dixxiplina fil-kreditu fis-settur bankarju;
(i)
l-allinjament tal-leġiżlazzjoni dwar
l-Awtorità tas-Sorveljanza Finanzjarja (ASF) għal prattiki tajbin
fil-livell internazzjonali għat-tisħiħ tas-superviżjoni
tas-suq finanzjarju non-bankarju;
(j)
ir-ristrutturar tal-impriżi statali (SOEs), inkluż
il-bejgħ ta' ishma fil-kapital tagħhom, u t-tisħiħ
tal-governanza korporattiva tal-SOEs;
(k)
l-implimentazzjoni ulterjuri ta' miżuri biex
jitjieb l-ambjent tan-negozju, inkluż billi jitnaqqsu piżijiet
amministrattivi għal intrapriżi żgħar u ta' daqs medju
(SMEs), u miżuri biex jiffaċilitaw l-aċċess
għall-finanzi għall-SMEs.
4.           Jekk ikun meħtieġ
sabiex jiġi ffinanzjat is-self, għandu jiġi permess l-użu
prudenti ta' swaps tar-rata tal-imgħax ma' kontropartijiet tal-ogħla
kwalità ta' kreditu. Il-KEF għandu jinżamm infurmat mill-Kummissjoni
dwar rifinanzjament possibbli tat-teħid tas-self jew ir-ristrutturazzjoni
tal-kundizzjonijiet finanzjarji.
Artikolu 4
Din id-Direttiva ssir effettiva fil-jum
tan-notifika tagħha.
Artikolu 5
Din id-Deċiżjoni hija indirizzata
lir-Rumanija.
Magħmul fi Brussell,
                                                                       Għall-Kunsill
                                                                       Il-President
DIKJARAZZJONI TAL-IMPATT
TAL-BAĠIT
(cf.
l-Artikolu 16 tar-Regoli Interni)
QASAM TA' POLITIKA: TITLU 01 – AFFARIJIET
EKONOMIĊI U FINANZJARJI
ATTIVITÀ: OPERAZZJONIJIET U STRUMENTI
FINANZJARJI
1.           ISEM TAL-PROPOSTA: LINJA
TAL-BAĠIT KONĊERNATA U T-TITOLU
Proposta għal Deċiżjoni tal-Kunsill
dwar l-għoti ta' għajnuna finanzjarja prekawzjonarja mill-UE fuq
terminu ta' żmien medju lir-Rumanija flimkien mar-Rakkomandazzjoni
għal Deċiżjoni tal-Kunsill għall-għoti ta' assistenza
reċiproka lir-Rumanija
01 04 01 01 Garanzija tal-Unjoni Ewropea għal
self mill-UE miġbur għal appoġġ tal-bilanċ
tal-pagamenti.
2.           BAŻI LEGALI:
L-Artikolu 143 tat-TFUE, l-Artikolu 352
tat-TFUE, ir-Regolament tal-Kunsill Nru 332/2002.
3.           ĊIFRI GLOBALI
GĦAS-SENA FINANZJARJA (F'EURO)
Din il-partita tikkostitwixxi l-istruttura
għall-garanzija pprovduta mill-Unjoni Ewropea. Hija se tippermetti
lill-Kummissjoni li tħallas id-dejn (prinċipal, imgħax u
spejjeż oħra) f'każ ta' inadempjenza mid-debitur (ir-Rumanija).
L-entrata baġitarja ("p.m.") li
tirrifletti l-garanzija tal-baġit tiġi attivata biss fil-każ ta'
sejħa effettiva fuq il-garanzija. Huwa mistenni li normalment ma
tiġix imsejħa l-garanzija tal-baġit.
3a – Sena kurrenti
Mhux applikabbli
   ||   || AI
 Approprjazzjoni inizjali għas-sena finanzjarja (baġit) ||   ||
 Trasferimenti ||   ||
 Approprjazzjoni addizzjonali ||   ||
 Approprjazzjoni totali ||   ||
 Approprjazzjonijiet diġà mwarrba minn programm ieħor ta' ħidma ||   ||
 Bilanċ disponibbli ||   ||
 Ammont għall-azzjoni proposta ||   ||
3b – Riporti
Mhux applikabbli
   ||   || AI
 Riporti ||   ||
 Approprjazzjonijiet diġà mwarrba minn programm ieħor ta' ħidma ||   ||
 Bilanċ disponibbli ||   ||
 Ammont għall-azzjoni proposta ||   ||
3c – Is-sena finanzjarja li jmiss
Mhux applikabbli
   ||   || AI
 Approprjazzjoni inizjali għas-sena finanzjarja (baġit) ||   || p.m.
 Trasferimenti ||   ||
 Approprjazzjoni addizzjonali ||   ||
 Approprjazzjoni totali ||   ||
 Approprjazzjonijiet diġà mwarrba minn programm ieħor ta' ħidma ||   ||
 Bilanċ disponibbli ||   ||
 Ammont għall-azzjoni proposta ||   || p.m.
4.           DESKRIZZJONI TAL-AZZJONI
L-għajnuna finanzjarja prekawzjonarja
proposta fuq medda medja ta' żmien mill-UE lir-Rumanija, jekk tiġi
attivata, tikkonsisti minn self tal-UE (li għandu jiġi ffinanzjat
b'self mill-UE fis-swieq kapitali internazzjonali jew ma' istituzzjonijiet
finanzjarji) f'ammont ta' mhux aktar minn EUR 2 biljun. Hija se
tiġi pprovduta fil-kuntest ta' pakkett ta' finanzjament internazzjonali, u
b'mod partikolari b'self mill-IMF ta' SDR 1,75 biljun (madwar
EUR 2 biljun) appoġġat minn arranġament ta' riżerva.
Il-Bank Dinji għamel disponibbli EUR 1 biljun taħt Self
għall-Politika tal-Iżvilupp (DPL) b'għażla ta' ġbid
differit (DDO). Barra minn hekk, il-Bank Dinji se jkompli jipprovdi
l-appoġġ imwiegħed aktar kmieni ta' EUR 891 miljun, li minnhom
EUR 514 miljun għadhom iridu jitħallsu. L-għajnuna finanzjarja
prekawzjonarja fuq medda medja ta' żmien tal-UE lir-Rumanija hija
maħsuba sabiex tindirizza r-riskji li fadal madwar is-sostenibbiltà
tal-bilanċ tal-pagamenti tar-Rumanija; ukoll jekk huwa ċar li
d-defiċit tal-kont kurrenti issa naqas, il-volatilità tal-flussi
tal-kapital timplika riskji għall-finanzjament tiegħu.
L-għajnuna prekawzjonarja tkompli tipprovdi wkoll appoġġ
lill-programm ekonomiku tal-gvern li għandu l-għan, fost affarijiet
oħra, li jikkonsolida l-istabbiltà makroekonomika, fiskali u finanzjarja,
li jsaħħaħ il-kapaċità amministrattiva, jirriforma
l-amministrazzjoni tat-taxxa, itejjeb il-ġestjoni u l-kontroll finanzjarji
pubbliċi, u jżid il-flessibilità u t-tkabbir potenzjali tal-ekonomija
Rumena. Fl-aħħar nett, l-għajnuna mmaniġġjata
mill-Kummissjoni, f'konsultazzjoni mal-Kumitat Ekonomiku u Finanzjarju, hija
mod kif jiġu inkoraġġiti l-politiki ekonomiki fir-Rumanija li
jkunu konsistenti mal-impenji tal-Pajjiż fil-kuntest tal-UE u
r-rakkomandazzjonijiet mill-Kunsill, b'mod partikolari dwar l-implimentazzjoni
tal-Programm Nazzjonali ta' Riforma kif ukoll tal-Programm ta'
Konverġenza.
Il-fondi tal-UE mis-swieq kapitali jew minn
istituzzjonijiet finanzjarji sabiex isir is-self lir-Rumanija, f'każ ta'
talba mir-Rumanija u evalwazzjoni pożittiva ta' tali talba
mill-Kummissjoni wara li tikkonsulta lill-KEF, huma koperti bil-garanzija
tal-UE. Is-self jinġabar mis-swieq kapitali jew minn istituzzjonijiet
finanzjarji. L-ammont tal-prinċipal, tas-self li jista' jingħata
lir-Rumanija, jammonta sa EUR 2 biljun.
L-istruttura għall-garanzija pprovduta
mill-UE se tippermetti lill-Kummissjoni li tonora l-obbligi marbuta mad-dejn
f'każ ta' inadempjenza mir-Rumanija.
Sabiex tonora l-obbligi tagħha,
il-Kummissjoni tista' tuża r-riżorsi fi flus tagħha biex tonora
l-obbligi marbuta mad-dejn b'mod provviżorju. F'dan il-każ, japplika
l-Artikolu 12 tar-Regolament tal-Kunsill (KE, Euratom) Nru 1150/2000
tat-22 ta' Mejju 2000 li jimplimenta d-Deċiżjoni
2007/436/KE, Euratom dwar is-sistema tar-riżorsi proprji tal-Komunitajiet
Ewropej (ĠU L 130, 31.5.2000, p. 1).
5.           METODU TA' KALKOLU ADOTTAT
Mhux applikabbli.
6.           SKEDA TAL-PAGAMENTI (F'EURO)
Mhux applikabbli.
 Intestatura || Approprjazzjonijiet || Pagamenti
   ||   ||   || Sena n || Sena n+1 || Sena n+2 || Sena n+3 || Snin finanzjarji suċċessivi
   || Sena n ||   ||   ||   ||   ||   ||
   || Sena n+1 ||   ||   ||   ||   ||   ||
   ||   ||   ||   ||   ||   ||   ||
   || Sena n ||   ||   ||   ||   ||   ||
   || Sena n+1 ||   ||   ||   ||   ||   ||
   ||   ||   ||   ||   ||   ||   ||
   || Total ||   ||   ||   ||   ||   ||
[1]               L-ewwel programm kien kopert bid-Deċiżjoni
tal-Kunsill 2009/459/KE u t-tieni Programm bid-Deċiżjoni tal-Kunsill
2011/288/UE.
[2]               ĠU L 53, 23.2.2002, p. 1.
[3]               Ara l-paġna xx ta' dan il-Ġurnal
Uffiċjali.


				|

		52014PC0622

			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Estonja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2014/0622 final - 2014/0288 (NLE) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem
"id-Direttiva tal-VAT"), il-Kunsill, li jaġixxi unanimament fuq
proposta mill-Kummissjoni, jista' jawtorizza lil kull Stat Membru biex
jdaħħal miżuri speċjali għal deroga
mid-dispożizzjonijet ta' din id-Direttiva, sabiex jissimplifika
l-proċedura tal-ġbir tal-VAT jew sabiex jipprevjeni ċerti tipi
ta' evażjoni jew evitar tat-taxxa.
Permezz ta' ittra rreġistrata
mal-Kummissjoni fis-26 ta' Mejju 2014, l-Estonja talbet
awtorizzazzjoni biex iddaħħal miżura li tidderoga
mill-prinċipji ġenerali li jirregolaw id-dritt ta' tnaqqis tat-taxxa
fir-rigward tal-vetturi tal-passiġġieri. Skont l-Artikolu 395(2)
tad-Direttiva tal-VAT, il-Kummissjoni, permezz ta' ittra datata
l-11 ta' Ġunju 2014, infurmat lill-Istati Membri
l-oħra bit-talba tal-Estonja. Permezz ta' ittra datata t-12 ta' Ġunju 2014,
il-Kummissjoni nnotifikat lill-Estonja li kellha l-informazzjoni kollha li
qieset meħtieġa biex tevalwa t-talba.
Kuntest ġenerali
L-Artikoli 168 u 168a tad-Direttiva
tal-VAT jistipulaw li persuna taxxabbli hija intitolata li tnaqqas il-VAT
imposta fuq xiri ta' merkanziji għall-iskopijiet tat-tranżazzjonijiet
taxxabbli. L-Artikolu 26(1)(a) tal-istess Direttiva jeħtieġ li
l-użu ta' oġġetti li jiffurmaw parti mill-assi ta' negozju
għal skopijiet privati jkunu provvista ta' servizzi li jitqiesu jekk
il-VAT fuq l-oġġetti kinitx eliġibbli għat-tnaqqis. Din
is-sistema tippermetti l-irkupru tal-VAT inizjalment imnaqqas fir-rigward
tal-użu privat.
Fil-każ ta' vetturi
tal-passiġġieri, din is-sistema hija diffiċli li tiġi
applikata, b’mod partikolari minħabba li huwa diffiċli li ssir
distinzjoni ċara bejn l-użu privat u dak kummerċjali. Meta
jinżamm reġistru, jiżdied piż żejjed fuq in-negozju
kif ukoll fuq l-amministrazzjoni, minħabba ż-żamma u l-verifika
tiegħu, anke f'każ li l-Estonja tuża l-għażla prevista
fl-Artikolu 168a tad-Drettiva tal-VAT biex tillimita t-tnaqqis fuq
in-nefqa relatata ma' vetturi tal-kumpanija għall-proporzjon tal-użu
effettiv għan-negozju tal-persuna taxxabbli.
Għalhekk, l-Estonja talbet li
titħalla tillimita d-dritt ta' tnaqqis biex tistabbilixxi perċentwal
u min-naħa l-oħra biex tneħħi l-obbligu li n-negozji
jiddikjaraw it-taxxa fuq l-użu privat. Din ikollha l-benefiċċju
li tissimplifika s-sistema għal dawk kollha kkonċernati u fl-istess
ħin tipprevjeni l-evażjoni jew l-evitar tat-taxxa minħabba
ż-żamma ta' rekords ħażina.
Abbażi tal-informazzjoni pprovduta
mill-Estonja jidher li, fuq medja, 50 % tal-użu ta' vetturi
tal-passiġġieri tan-negozju jintuża għal skopijiet privati.
Il-perċentwal tar-restrizzjoni għandu għalhekk ikun stabbilit
għal 50 %.
Is-sistema l-ġdida se tapplika
għall-vetturi tal-passiġġieri kollha b'massimu ta' tmien
postijiet minbarra l-post tas-sewwieq, li ma jaqbżux il-piż ta'
3500 kilogramma u li ma jintużawx esklussivament għal skopijiet
kummerċjali. Madankollu, il-vetturi tal-passiġġieri li
jintużaw għal ċerti attivitajiet speċifiċi jiġu
esklużi mir-restrizzjoni fuq id-dritt tat-tnaqqis u jkunu ttrattati skont
ir-regoli normali: vetturi mixtrija biex jerġgħu jinbiegħu,
għall-kiri jew għall-kiri fit-tul, vetturi użati
għat-trasport tal-passiġġieri (bħat-taksis) u vetturi
użati għal-lezzjonijiet tas-sewqan.
Id-deroga għandha tkun limitata
fiż-żmien sal-31 ta' Diċembru 2017, bil-għan
li jkun jista' jiġi vvalutat jekk ir-restrizzjoni tal-50 %
għadhiex tirrifletti b'mod korrett it-tqassim globali bejn l-użu
kummerċjali u dak privat. Kull talba ta' estensjoni għandha tkun
akkumpanjata minn rapport li jinkludi reviżjoni tal-perċentwal
applikat u għandha tintbagħat lill-Kummissjoni flimkien mat-talba
sal-31 ta' Marzu 2017.
Dispożizzjonijiet eżistenti fil-qasam
tal-proposta
Derogi simili li għandhom x’jaqsmu
mad-dritt għat-tnaqqis ingħataw lil Stati Membri oħra.
L-Artikolu 176 tad-Direttiva tal-VAT
jistipula li l-Kunsill għandu jiddetermina l-infiq li minnu ma tistax
titnaqqas il-VAT. Sakemm dan iseħħ, l-Istati Membri huma awtorizzati
li jkomplu japplikaw l-esklużjonijiet li kienu fis-seħħ
fl-1 ta' Jannar 1979. Għaldaqstant, hemm għadd ta'
dispożizzjonijiet ta' status quo li jillimitaw id-dritt ta' tnaqqis
marbut mal-vetturi tal-passiġġieri.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Konsultazzjoni mal-partijiet interessati
Mhux rilevanti.
Ġbir u użu ta' għarfien
espert
Ma kienx hemm bżonn ta' għarfien
espert estern.
Valutazzjoni tal-impatt
Id-Deċiżjoni proposta timmira
l-ewwel nett biex tissimplifika l-ġbir tal-VAT fir-rigward ta' vetturi
tal-passiġġieri parzjalment użati għal skopijiet mhux
kummerċjali u għalhekk għandha impatt potenzjali pożittiv.
Fl-istess ħin, tiġi indirizzata l-evażjoni tat-taxxa permezz
taż-żamma ta' rekords ħażina.
Madankollu, minħabba l-kamp ta'
applikazzjoni ristrett tad-deroga u l-applikazzjoni limitata
fiż-żmien, f'kull każ l-impatt se jkun limitat.
3.           ELEMENTI LEGALI TAL-PROPOSTA
Sommarju tal-azzjoni proposta
Awtorizzazzjoni għall-Estonja biex
tillimita d-dritt ta' tnaqqis ta' 50 % fuq il-VAT li titħallas fuq
in-nefqa fir-rigward ta' vetturi tal-passiġġieri tan-negozju mhux
użati esklussivament għal skopijiet kummerċjali. Fejn id-dritt
tat-tnaqqis ikun ġie limitat, il-persuna taxxabbli ma jkollhiex tiddikjara
l-VAT fuq l-użu privat tal-vettura.
Bażi legali
L-Artikolu 395 tad-Direttiva tal-VAT.
Prinċipju ta' sussidjarjetà
Meta titqies id-dispożizzjoni
tad-Direttiva tal-VAT li fuqha hija bbażata l-proposta, din taqa'
fil-kompetenza esklussiva tal-Unjoni. Għalhekk, il-prinċipju
tas-sussidjarjetà ma japplikax.
Prinċipju ta' proporzjonalità
Il-proposta tikkonforma mal-prinċipju
tal-proporzjonalità għar-raġunijiet li ġejjin.
Id-Deċiżjoni tikkonċerna
awtorizzazzjoni mogħtija lil Stat Membru wara talba li jkun għamel
huwa stess u ma tikkostitwixxi l-ebda obbligu.
Minħabba l-kamp ta' applikazzjoni limitat
tad-deroga, il-miżura speċjali hija proporzjonata mal-għan
mixtieq.
Għażla tal-istrumenti
Skont l-Artikolu 395 tad-Direttiva
tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jaġixxi b'mod unanimu fuq proposta
mill-Kummissjoni. Barra minn hekk, Deċiżjoni tal-Kunsill hija l-aktar
strument adattat peress li tista' tiġi indirizzata lill-Istati Membri
individwali.
4.           IMPLIKAZZJONI BAĠITARJA

Il-proposta ma għandha l-ebda
implikazzjoni għall-baġit tal-Unjoni.
5.           ELEMENTI MHUX OBBLIGATORJI
Il-proposta tinkludi klawżola ta'
estinzjoni.
2014/0288 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lir-Repubblika tal-Estonja biex
iddaħħal miżura speċjali ta' deroga mill-punt (a)
tal-Artikolu 26(1) u l-Artikoli 168 u 168a tad-Direttiva 2006/112/KE
dwar is-sistema komuni ta' taxxa fuq il-valur miżjud

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud[1],
u b'mod partikolari l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta' ittra
rreġistrata mal-Kummissjoni fis-26 ta' Mejju 2014,
l-Estonja talbet awtorizzazzjoni biex tidderoga mid-dispożizzjonijiet
tad-Direttiva 2006/112/KE li jirregolaw id-dritt ta' tnaqqis tat-taxxa
fir-rigward tal-vetturi tal-passiġġieri.
(2)       Il-Kummissjoni infurmat
lill-Istati Membri l-oħra bit-talba tal-Estonja, permezz ta' ittra datata
l-11 ta' Ġunju 2014. Permezz ta' ittra datata
t-12 ta' Ġunju 2014, il-Kummissjoni nnotifikat lill-Estonja
li kellha l-informazzjoni kollha li qieset meħtieġa biex tevalwa
t-talba.
(3)       L-Artikoli 168 u 168a
tad-Direttiva 2006/112/KE jistabbilixxu d-dritt ta' persuna taxxabbli li
tnaqqas it-taxxa fuq il-valur miżjud (VAT) imposta fuq provvisti ta'
oġġetti u servizzi rċevuti minnha għall-użu
fit-tranżazzjonijiet taxxabbli tagħha. L-Artikolu 26(1)(a)
tal-istess Direttiva fih rekwiżit li tiġi ddikjarata l-VAT meta assi
kummerċjali tintuża b'mod privat.
(4)       Huwa diffiċli li
jiġi identifikat preċiżament x'jikkostitwixxi l-użu privat
ta' vettura, u anke meta dan ikun possibbli, il-mekkaniżmu
meħtieġ biex isir dan huwa wieħed kumplikat. Skont
l-awtorizzazzjoni mitluba, l-ammont ta’ VAT fuq in-nefqa eliġibbli
għat-tnaqqis fir-rigward ta' vetturi tal-passiġġieri li ma
jintużawx esklussivament għal skopijiet kummerċjali għandu
jkun stabbilit b’rata perċentwali fissa, b’xi eċċezzjonijiet.
Abbażi tal-informazzjoni disponibbli attwalment , ir-Repubblika
tal-Estonja temmen li rata ta' 50 % hija ġustifikabbli. Fl-istess
ħin, sabiex tiġi evitata t-tassazzjoni doppja, ir-rekwiżit ta'
kontabbiltà tal-VAT fuq l-użu mhux kummerċjali ta' vetturi
tal-passiġġieri għandu jkun sospiż meta dawn ikunu ġew
soġġetti għal limitazzjoni. Din il-miżura ta'
simplifikazzjoni tneħħi l-ħtieġa li jinżammu rekords
dwar l-użu privat ta' vetturi tan-negozju u, fl-istess ħin,
tipprevjeni l-evażjoni tat-taxxa permezz taż-żamma ta' rekords
ħażina.
(5)       Il-limitazzjoni fuq id-dritt
ta' tnaqqis skont l-awtorizzazzjoni mitluba għandha tapplika
għall-VAT imħallsa fuq ix-xiri, il-kiri fit-tul, l-akkwist
intra-Komunitarju u l-importazzjoni ta' vetturi tal-passiġġieri
speċifikati u fuq l-infiq marbut magħhom, inkluż ix-xiri ta'
fjuwil.
(6)       L-awtorizzazzjoni mitluba
għandha tapplika biss għall-vetturi tal-passiġġieri
b'piż massimu awtorizzat ta' mhux aktar minn 3500 kilogramma u li ma
għandhomx aktar minn tmien postijiet minbarra l-post tas-sewwieq, peress
li kull użu mhux kummerċjali tal-vetturi tal-passiġġieri li
jaqbeż it-3500 kilogramma jew li għandhom aktar minn tmien
postijiet minbarra l-post tas-sewwieq, huwa negliġibbli minħabba
n-natura tagħhom jew it-tip ta' kummerċ li jintużaw għalih.
Għandha tiġi pprovduta wkoll lista ddettaljata ta' vetturi
tal-passiġġieri speċifiċi esklużi minn din
l-awtorizzazzjoni, abbażi tal-użu partikolari tagħhom.
(7)       L-awtorizzazzjoni
għandha tkun limitata fiż-żmien
sal-31 ta' Diċembru 2017, bil-għan li ssir
analiżi tan-neċessità u l-effikaċja tal-miżura li tidderoga
u r-rata ta' tqassim bejn l-użu kummerċjali u mhux li hija
bbażata fuqu.
(8)       Fejn l-Estonja tikkunsidra li
estensjoni tal-awtorizzazzjoni lil hinn mill-2017 hija neċessarja, din
għandha tibgħat rapport lill-Kummissjoni li jinkludi reviżjoni
tal-limitu tal-perċentwal applikat flimkien mat-talba għal
estensjoni, sa mhux aktar tard mill-31 ta' Marzu 2017.
(9)       Id-deroga se jkollha biss
effett negliġibbli fuq l-ammont globali tad-dħul mit-taxxa
miġbur fl-istadju tal-konsum finali u mhux se jkollha effett negattiv fuq
ir-riżorsi proprji tal-Unjoni li jinġabru mit-taxxa fuq il-VAT,
ADOTTA DIN ID-DEĊIŻJONI:
Artikolu 1
B'deroga mill-Artikoli 168 u 168a
tad-Direttiva 2006/112/KE, l-Estonja hija awtorizzata li tillimita d-dritt li
tnaqqas it-taxxa fuq il-valur miżjud (VAT) għal 50 % fuq in-nefqa
fuq vetturi tal-passiġġieri li ma jintużawx biss għal
skopijiet kummerċjali.
Artikolu 2
B'deroga mill-punt (a) tal-Artikolu 26(1)
tad-Direttiva 2006/112/KE, l-Estonja ma għandhiex tittratta bħala
provvista ta' servizzi l-użu mhux kummerċjali ta' vettura
tal-passiġġieri inkluża fl-assi ta' persuna taxxabbli ta'
negozju, fejn dik il-vettura kienet suġġetta għal limitazzjoni
awtorizzata skont l-Artikolu 1 ta' din id-Deċiżjoni.
Artikolu 3
In-nefqa msemmija fl-Artikolu 1
għandha tkopri x-xiri, il-kiri fit-tul, l-akkwist intra-Komunitarju u
l-importazzjoni ta' vetturi tal-passiġġieri li ma jintużawx biss
għal skopijiet kummerċjali kif ukoll l-infiq relatat
mal-manutenzjoni, it-tiswija u l-fjuwil għat-tali vetturi.
Artikolu 4
Id-Deċiżjoni għandha tapplika
biss għal vetturi tal-passiġġieri b'piż massimu awtorizzat
ta' mhux aktar minn 3500 kilogramma u li ma għandhomx aktar minn
tmien postijiet minbarra l-post tas-sewwieq.
Artikolu 5
L-Artikoli 1 u 2 ma għandhomx
japplikaw għal dawn il-kategoriji ta' vetturi tal-passiġġieri:
(a) vetturi mixtrija biex jerġgħu
jinbiegħu, għall-kiri jew għall-kiri fit-tul;
(b) vetturi użati għat-trasport
tal-passiġġieri għal miżata, inklużi servizzi
tat-taksi;
(c) vetturi użati biex jingħataw
lezzjonijiet tas-sewqan.
Artikolu 6
Din id-Deċiżjoni tiskadi
fil-31 ta' Diċembru 2017. Kull talba għal estensjoni
tal-awtorizzazzjoni prevista f'din id-Deċiżjoni għandha
tiġi ppreżentata lill-Kummissjoni sat-30 ta' Marzu 2017
u tiġi akkumpanjata minn rapport li jkun jinkludi analiżi
tal-perċentwali stabbilit fl-Artikolu 1.
Artikolu 7
Din id-Deċiżjoni hija indirizzata
lir-Repubblika tal-Estonja.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 347, 11.12.2006, p. 1.